b'\n_START_ARTICLE_\nMeletie R\xc4\x83u\xc8\x9bu\n_START_SECTION_\nActivitate\n_START_PARAGRAPH_\nS-a n\xc4\x83scut pe 12 februarie 1858 \xc3\xaen satul Zl\xc4\x83tunoaia din comuna Lunca din jude\xc8\x9bul Boto\xc8\x99ani. A absolvit Seminarul teologic \xe2\x80\x9eVeniamin Costachi\xe2\x80\x9d din Ia\xc8\x99i \xc3\xaen anul 1884, pe timpul studiilor activ\xc3\xa2nd ca paracliser \xc8\x99i c\xc3\xa2nt\xc4\x83re\xc8\x9b la paraclisul seminarului. \xc3\x8entre 1884-188 a lucrat ca ca maestru de muzic\xc4\x83 la \xc8\x99coala \xe2\x80\x9eCost\xc4\x83cheasca\xe2\x80\x9d din Dorohoi. Din 1888 s-a transferat ca prim c\xc3\xa2nt\xc4\x83re\xc8\x9b la Catedrala Episcopiei R\xc3\xa2mnicului Noul-Severin._NEWLINE_A fost hirotonit preot, \xc3\xaen 1902 de c\xc4\x83tre episcopul Arge\xc8\x99ului, Gherasim Timu\xc8\x99. A participat la Primul R\xc4\x83zboi Mondial pe toat\xc4\x83 perioada luptelor, ca preot confesor al Brig\xc4\x83zii 3 Ro\xc8\x99iori, fiind distins cu Ordinul \xe2\x80\x9eCoroana Rom\xc3\xa2niei\xe2\x80\x9d, Crucea Comemorativ\xc4\x83 a R\xc4\x83zboiului 1916-1918 \xc8\x99i Medalia \xe2\x80\x9eR\xc4\x83splata Muncii pentru biseric\xc4\x83\xe2\x80\x9d. _NEWLINE_Pe timpul particip\xc4\x83rii Brig\xc4\x83zii 3 Ro\xc8\x99iori la ac\xc8\x9biunile militare postbelice, \xc3\xaen 1919 ajunge la Satu Mare, unde la 25 noiembrie 1920, a primit aprobarea pentru \xc3\xaenfin\xc8\x9barea primei parohii ortodoxe, cu hramul  \xe2\x80\x9cAdormirea Maicii Domnului\xe2\x80\x9d. Pe timpul c\xc3\xa2t a activat ca protopop a \xc3\xaenceput construirea catedralei  Catedralei Adormirea Maicii Domnului din localitate._NEWLINE_A fost profesor de muzic\xc4\x83 la diferite institu\xc8\x9bii \xc8\x99colare, iar din 1902 fost profesor la liceul \xe2\x80\x9cAlexandru Lahovary\xe2\x80\x9d din R\xc3\xa2mnicu-V\xc3\xa2lcea. _NEWLINE_S-a implicat activ \xc3\xaen activit\xc4\x83\xc8\x9bile social-culturale, \xc3\xaenfiin\xc8\x9b\xc3\xa2nd la 20 aprilie 1908, cu sprijinul Societ\xc4\x83\xc8\x9bii Cooperative \xe2\x80\x9eProviden\xc8\x9ba\xe2\x80\x9d, prima \xe2\x80\x9eGr\xc4\x83din\xc4\x83 de copii\xe2\x80\x9d din R\xc3\xa2mnicu V\xc3\xa2lcea, \xc3\xaen curtea bisericii \xe2\x80\x9eTo\xc8\x9bi Sfin\xc8\x9bii\xe2\x80\x9d, unde era paroh. De asemenea, a fost ini\xc8\x9biatorul constituirii filialei din R\xc3\xa2mnicu V\xc3\xa2lcea a Ligii pentru Unitatea Cultural\xc4\x83 a tuturor Rom\xc3\xa2nilor. _NEWLINE_Pe plan politic s-a manifestat ca un adept a lui Nicolae Iorga, \xc3\xaenfiin\xc8\x9b\xc3\xa2nd \xc8\x99i conduc\xc3\xa2nd filiala Partidului Na\xc8\x9bionalist-Democrat din Satu mare, precum \xc8\x99i organul s\xc4\x83u local de pres\xc4\x83, revista Rom\xc3\xa2nia Mare._NEWLINE_A publicat dou\xc4\x83 lucr\xc4\x83ri \xc3\xaen volum: Monografia eclesiastic\xc4\x83 a jud. V\xc3\xa2lcea, ap\xc4\x83rut\xc4\x83 \xc3\xaen 1908 \xc8\x99i Cetatea cu Monografia ora\xc8\x99ului Soroca, \xc3\xaen 1932. A mai colaborat cu articole la primul cotidian s\xc4\x83tm\xc4\x83rean de limb\xc4\x83 rom\xc3\xa2n\xc4\x83 - Grani\xc8\x9ba \xc8\x99i \xc3\xaen revista Menirea Preotului din R\xc3\xa2mnicu V\xc3\xa2lcea.'